b'\n_START_ARTICLE_\nIvan Berke\n_START_SECTION_\n\xc5\xbdivljenjepis\n_START_PARAGRAPH_\nIvan Berke se je rodil v Kri\xc5\xbeevcih v evangeli\xc4\x8danski plemi\xc5\xa1ki dru\xc5\xbeini, kot drugi sin Jozsefa Berkeja in Terezije pl. Szabo de Szentgy\xc3\xb6rgyv\xc3\xb6lgy (1794-1838). Njegov o\xc4\x8de je bil evangeli\xc4\x8danski duhovnik v Kri\xc5\xbeevcih, poslanec v Ogrskem parlamentu in brat puconskega duhovnika in seniorja Ferenc Xaver Berkeja. Imel je \xc5\xa1e dva mlaj\xc5\xa1a brata: murskosobo\xc5\xa1kega veleposestnika, odvetnika in politika Jo\xc5\xbeefa in marki\xc5\xa1avskega posestnika in in\xc5\xbeenirja Petra. Jano\xc5\xa1eva mati Terezija je bila h\xc4\x8derka Gregorja pl. Szabo-ta iz Szentgy\xc3\xb6rgyv\xc3\xb6lgy-ja in Eve pl. Kregar. Dru\xc5\xbeina Szabo de Szentgy\xc3\xb6rgyv\xc3\xb6lgy je bila stara plemi\xc5\xa1ka dru\xc5\xbeina iz Zalske \xc5\xbeupanije in pripadnica reformirane cerkve. Posesti so imeli tudi na obmo\xc4\x8dju Prekmurja in sicer ve\xc4\x8d podlo\xc5\xbenih dru\xc5\xbein v Prosenjakovcih. Jano\xc5\xa1ev stric (brat Terezije pl. Szabo) je bil Jano\xc5\xa1 pl. Szabo - odvetnik, sodnik \xc5\xbeupanijske table Zalske \xc5\xbeupanije in upravnik posesti znamenitega mad\xc5\xbearskega dr\xc5\xbeavnika grofa Istvana Sz\xc3\xa9chenyija. Szabo je bil vpet v predrevolucijonarno politi\xc4\x8dno dogajanje na Mad\xc5\xbearskem kot politik, ter dopisnik osrednjega budipe\xc5\xa1tanskega \xc4\x8dasopisa Pesti H\xc3\xadrlap, ter vodil korespondenco z pomembnimi osebnostmi tistega \xc4\x8dasa (grof Istvan Szechenyi, Ferenc Deak, Lajos Kossuth in Laszlo Csanyi)._NEWLINE_Berke je \xc5\xa1tudiral v \xc5\xa0opronu in na Dunaju, od koder je meseca julija 1836 pri\xc5\xa1el v Kri\xc5\xbeevce, kjer je slu\xc5\xbebo duhovnika opravljal 72 let, vse do svoje smrti leta 1908. Za \xc4\x8dasa njegovega delovanja so raz\xc5\xa1irili cerkev, zgradili zupni\xc5\xa1\xc4\x8de, stanovanje za kantor - u\xc4\x8ditelja, dvorazredno \xc5\xa1olo, gmajnsko najemni\xc5\xa1ko hi\xc5\xa1o, ter pridobili vso cerkveno posest. Berke je - ker so njegovi potomci umrli pred njim - cerkvi zapustil okoli 200 oralov (pribli\xc5\xbeno 120 ha) veliko posestvo. Veljal je ne le za nedosegljivega govorca svojega \xc4\x8dasa, temve\xc4\x8d tudi za  spo\xc5\xa1tovanega \xc4\x8dloveka, na katerega so se mnogokrat obrnili, v kolikor so potrebovali kak\xc5\xa1en nasvet v zvezi z zadevami \xc5\xbdelezne \xc5\xbeupanije. Kar dva mandata je bil poslanec v mad\xc5\xbearskem dr\xc5\xbeavnem zboru. Poro\xc4\x8den je bil z Fink Rozi, s katero sta imela pet otrok, ki pa so vsi umrli pred njim. Njegova najmlaj\xc5\xa1a h\xc4\x8derka Zsuzsanna Berke je bila poro\xc4\x8dena s pisateljem Jano\xc5\xa1em Flisarjem. _NEWLINE_Bil je dober prijatelj Jozefa Miloslava Hurbana, vodjo slova\xc5\xa1kega nacionalnega gibanja v letih 1848/1849, slovenskega literarnega zogdovinarja Antona Jane\xc5\xbei\xc4\x8da, okrajnega glavarja Pongr\xc3\xa1ca P\xc3\xb3sfaya, ter grofa Szechenyija. Slednja dva sta ge le uspela prepri\xc4\x8dati, da je sprejel odlikovanje, ki mu ga je ob njegovi 80. letnici podaril cesar Franc Jo\xc5\xbeef I. Habsbur\xc5\xa1ko-Lotarin\xc5\xa1ki. Skupaj s svojima dvema bratoma se je udejstvoval tudi v politiki, kot \xc4\x8dlan opozicije, poleg tega pa je bil \xc4\x8dlan in predsednik \xc5\xa1olske stolice (neke vrste drzavnega odbora za \xc5\xa1olstvo). Pred svojo smrtjo je v \xc5\xa0opronu ustanovil fundacijo v vrednosti 1200 kron za \xc5\xa1olanje prekmurskih duhovnikov._NEWLINE_Berke si je zapisoval prekmurske besede, kar je sli\xc5\xa1al. Na pomo\xc4\x8d sta mu bila slovar Antona Jane\xc5\xbei\xc4\x8da in \xc5\xbdepni rje\xc4\x8dnik Ivana Filipovi\xc4\x87a. Berkejevo zbirko je uporabil Jano\xc5\xa1 Flisar v svojem slovarju Vogrszki-vendiski r\xc3\xaacsnik. Vlada mu je naro\xc4\x8dila naj napi\xc5\xa1e knjigo \xc3\x9cber den Ursprung der Wenden, a je odklonil kljub veliki nagradi, ki mu je bila obljubljena, ker ni \xc5\xbeelel dokazovati, da  so Slovenci potomci Vandalov pa tudi, da izhajajo iz Vogrov (glej tudi: vendsko vpra\xc5\xa1anje).\n_START_SECTION_\nMiroslav Hurban in Ivan Berke\n_START_PARAGRAPH_\nLuthar in Flisar trdita da je Hurban zaman dvakrat obiskal Berkeja po naro\xc4\x8dilu dunajske dvorne stranke, naj "vu rebericio pozove ete miroven slovenski narod proti oblasti." S seboj je prinesel na\xc4\x8drt pala\xc4\x8de na Dunaju, ki bi jo v primeru sodelovanja dali Berkeju v najem. Toda Berke ga je zavrnil, \xc4\x8de\xc5\xa1 da "eto l\xc3\xbcdstvo vo zadovolnosti \xc5\xbeive i opravla svoje male posle" in je "proti svojim milim gospodarom zahvalno" ter se nima vzroka prito\xc5\xbeevati; on kot duhovnik pa tudi ne more prevzeti odgovornosti za \xc5\xa1e vecje siroma\xc5\xa1tvo, ki bi ga izzval nemir, niti bi ga verniki poslu\xc5\xa1ali._NEWLINE_V kolikor je navedeni odgovor verodostojen in ni dodelan s strani piscev, je zanesljivo le dejstvo, da se je Berke kljub svojemu zanimanju za slovenski knji\xc5\xbeevni jezik in odklanjanju vandalskega in vogrskega sorodstva leta 1848 le ni odlo\xc4\x8dil za avtonomisti\xc4\x8dno ali celo protimad\xc5\xbearsko politiko v duhu Hurbana, Ljudovita \xc5\xa0tura in drugih slova\xc5\xa1kih protestantov in me\xc5\xa1\xc4\x8danskih demokratov. Mo\xc5\xbeno je da je pri tej odlo\xc4\x8ditvi oddigral vlogo tudi njegov brat Jo\xc5\xbeef Berke, ki je bil leta 1848 vladni poverjenik za Prekmurje ter prista\xc5\xa1 liberalcev. Berke se res ni odzval Hurbanovemu klicu proti Kossuthu, toda cerkev kri\xc5\xbeevske cerkvene ob\xc4\x8dine se v njegovem casu ni pomad\xc5\xbearila - nasprotoval je tudi mad\xc5\xbearizaciji imen slovenskih vasi. V delu Slovenci na Ogrskem se Anton Trstenjak zelo pohvalno izra\xc5\xbea o njegovi zvestobi slovenstvu.\n_START_SECTION_\nAnton Trstenjak o Ivanu Berketu\n_START_PARAGRAPH_\nAnton Trstenjak, ki je veliko potoval po Prekmurju in pisal o znanih pisateljih, ter o zivljenju ljudi, se je dva krat ustavil tudi pri Ivanu Berketu. O njem je v svoji knjigi Slovenci na Ogrskem zapisal: _NEWLINE_"Nepozabni mi vstanejo Kri\xc5\xbeevci. Utisnili so se mi v du\xc5\xa1o, omilili so mi srcu. Sto let bode izza deset let, kar ima na\xc5\xa1 narod tu zvestega stra\xc5\xbenika, kateri je tu deloval v va\xc5\xbenih letih, to je leta 1848 in 1867. in \xc5\xa1e \xc5\xbeivi danes v Kri\xc5\xbeevcih. Tekla mu je zibel v Kri\xc5\xbeevcih, pre\xc5\xbeivel je tu najlep\xc5\xa1o dobo svojega \xc5\xbeivljenja, deloval je tu v korist Slovencem in \xc5\xa1e danes brani slovensko stvar. Osamel in lo\xc4\x8den od na\xc5\xa1ega slovenskega gibanja, ali smatrajo\xc4\x8d se \xc4\x8dlanom vsega slovenskega naroda in te\xc5\xbeko prena\xc5\xa1ajo\xc4\x8d mad\xc5\xbearsko trino\xc5\xa1tvo sameva tu \xc5\xbee devetdeset let pastor Ivan Berke._NEWLINE_Nijeden Slovenec ni vedel kdo je Ivan Berke. Vedel nisem tudi jaz! In kako bi vedel! Kar je storil za Slovence svoje, razgla\xc5\xa1alo se ni v nase kraje, a tudi vem, da se mu ime ne bi spominjalo v na\xc5\xa1i kulturni zgodovini, ako se ne bi jaz \xc5\xbe njim seznanil. Naslednikov danes nima. \xc5\xa0tefana K\xc3\xbczmi\xc4\x8da in Aleksandra Terpljana duh je izumrl. Pastorjev je danes ve\xc4\x8d nego jih je bilo poprej, a v K\xc3\xbczmi\xc4\x8devem duhu deluje \xc5\xa1e le Ivan Berke."_NEWLINE_Tudi o njegovi gostoljubnosti ni skoparil z besedami:_NEWLINE_"Kakor da bi pri\xc5\xa1el odre\xc5\xa1enik z nebes k njemu, tako me je sr\xc4\x8dno, iskreno in bratovski sprejel pod svojo streho, ko sem se mu predstavil in mu povedal, zakaj potujem po ti slovenski zemlji." Tudi ob odhodu je bil dele\xc5\xbeen gostoljubnosti: "Po teh hribih je prijetneje hoditi nego voziti se. Ali gostoljubni pastor Berke ni maral, da bi jaz pe\xc5\xa1 hodil. Poslavljajo\xc4\x8demu se od njega pove, dal mi je, da konji \xc4\x8dakajo, a jaz ho\xc4\x8de\xc5\xa1 no\xc4\x8de\xc5\xa1 moral sem ubogati in sesti v ko\xc4\x8dijo. Gugal sem se in tresel. Zdaj je \xc5\xa1lo navzgor, zdaj navzdol, nikoder po ravnici. Ali mladim kostem je to \xc5\xa1ala in zabava. Premi\xc5\xa1ljeval sem v ko\xc4\x8diji, ali bode prihodnji \xc5\xbeupnik ali pastor tudi tako postre\xc5\xbeljiv! Tako potovanje, to pa to! Ali samo jeden je Berke."'